
 
   [image: Den lange hevnen]
 


Ulrik Høisæther

Den lange hevnen

En Frans Nansen-krim

[image: Gyldendal Norsk Forlag]


Til Ida og Nora


DEL I

 

Ingen større ære blir noensinne en polititjenestemann til del, ei heller noen tyngre plikt lagt på hans skuldre, enn når han blir betrodd etterforskningen av et menneskes dødsfall.

 

– J. EDGAR HOOVER, FBIs etiske retningslinjer


KAPITTEL 1

Politibetjent Line Kvamme satt i passasjersetet og fiklet nervøst med den svarte politikapsen sin. Hun skrapte fingerneglene ubevisst mot det broderte riksvåpenet i gull- og rødfarget tråd som om det var en skorpe på et kløende sår.

Hun skulle være tøff, skulle takle alt. Med den mentaliteten hadde hun overlevd de andre spaningene uten panikkanfall. Men akkurat nå, i det uvanlig svarte nattemørket, var hun livredd for at angsten igjen skulle få overtaket. En del av henne følte at hun allerede var i ferd med å tape kampen, at noe forferdelig skulle skje.

Den sivile tjenestebilen gled varsomt gjennom de mørke, regnvåte gatene, som en skygge på vei ut av hovedstadens bykjerne. På grunn av dette jævla strømbruddet vest i byen virket innsiden av passasjervinduet som et svartblankt speil. Line holdt pusten og kjente hjertet dunke stadig raskere, helt opp i jekslene.

– Antakelig en kommunal stakkar som har gravd i bakken og rivi opp ei kraftledning, sa Jens Block og presset tungen mot den brune snusklumpen som forsøkte å rømme ut fra overleppen, før han la til: – Bare et uhell. Garantert.

Line kikket på den eldre kollegaen og merket en vag lettelse over at det var akkurat Jens som hadde steppet inn på kort varsel – skjegget, de ekstra kiloene, de store armene. Han minnet henne om faren til Pippi Langstrømpe, og det føltes trygt.

– Halve bydelen uten strøm kan ikke bare ha vært en ledning, sa hun og kikket opp mot det røde lyset på toppen av Tryvannstårnet langt der oppe over Oslo. Blinkende, som en alarm.

Det måtte være et aggregat som holdt det enslige lyset over tretoppene i live.

– Perfekte spaneforhold, sa Jens. – Vi blir ekstra skjult i mørket, og det blir lettere å se med infrarødt kamera.

Tonen hans var faderlig og rolig, men den beroligende effekten svant hen. For hver meter de tråklet seg nordover i terrenget langs bekmørke småveier, økte ubehaget i kroppen. En akutt kvalme fikk henne til å gripe tak i håndtaket over vinduet med den ene hånden.

– Høyre her, nå, inn dit, sa Line og svelget noen av ordene.

– Går det bra med deg? spurte Jens bekymret. – Du ser litt blek ut?

– Stopp … stopp bilen!

Jens adlød, men ikke forhastet eller ved å bråbremse. I stedet stanset han bilen rolig, og det var bare så vidt Line rakk å åpne døren før hun kastet opp. Da magesekken omsider var tømt, fortsatte hun å brekke seg mens hun hev manisk etter pusten.

Det var ingen andre biler å se for øyeblikket, så Jens spratt ut av førersetet, gikk raskt rundt bilen, plantet begge føttene i oppkastet til Line uten at det virket som han enset det, og tok hånden hennes:

– Line. Pust. Djupe trekk, helt ned i magen. Du hyperventilerer, Line. Er ikke farlig, men ganske ekkelt. Se på meg. Sånn, ja. Dette går bra, bare lytt til stemmen min.

Han huket seg ned så ansiktene deres møttes i samme høyde.

– Spist noe dårlig … mat, gispet hun. – Unnskyld, går … snart over.

– Djupe drag, gjentok Jens og trakk pusten selv i rolige, overtydelige drag for å understreke. – Nå skal du se for deg at du blåser ut alle lysa på ei bursdagskake. Tøm lungene mens du puster ut. Sånn, ja.

Line fortsatte å lytte til den dype, hypnotiserende stemmen til Jens, og kjente hvordan angsten sakte, men sikkert slapp taket. Pulsen sank, blodet strømmet tilbake til ben og armer, kvelningsfølelsen forsvant, sammen med den fæle prikkingen i ansiktet. Hun kjente det sterke håndtrykket fra Jens, og kjente tårene trille.

– Jeg … faen, Jens. Dette er så flaut. Jeg takler ikke mørket.

– Ikke tenk på det, sa han og reiste seg opp. – Skal vi kjøre tilbake til Grønland? Henke kan ta skiftet ditt, vi trenger ikke nevne dette til noen andre.

Hun ristet raskt på hodet, og gned seg under øynene med knyttet neve.

– Sikker?

– Sett deg inn igjen er du grei, før jeg ombestemmer meg.

Tilbake foran rattet lot Jens det gå noen sekunder med stillhet, så ga han henne et blikk som dobbeltsjekket om det gikk greit. Hun nikket. Den verste panikken hadde gitt seg, men straks de rullet lenger og lenger inn i det bekmørke boligfeltet hvor det virket som om veien de kjørte på snevret seg inn for hver meter, begynte hun å fikle med kapsen sin igjen.

– Hvor er det du og Frans har pleid å stå? spurte Jens, som skrudde over fra fjernlys til nærlys så det ble enda mørkere.

Line svelget.

– Vi har alltid stått ved siden av den hekken på andre siden av veien der. Hver kveld er det ledig plass og direkte utsikt mot huset og området.

– Mottatt, sa Jens og skrudde av frontlysene før han lot bilen rulle sakte frem det siste stykket til de stod helt stille.

– Sikker på at det går greit? Se her.

Jens vred på bryteren til venstre for rattet og badet hele gaten i bilens fjernlys. – Når som helst kan vi sette på lys, når som helst kan vi avbryte. Ikke sitt og kjenn på at du gjør noe du ikke er komfortabel med. Du trenger ikke skamme deg over å bli redd. Det er menneskelig.

Hun kjente at øynene ble fuktige igjen, men denne gangen av helt andre grunner. Jens fikk henne til å føle seg så mye bedre. Eller, sett. Nei, forstått.

– Jævlig flaut egentlig, sa Line, tok frem en halvfull pakke tyggegummi fra jakkelommen, og vippet en bit i munnen. – En mørkredd politibetjent. Klarte å skjule det for Frans. Men vi hadde jo ikke noe strømbrudd. Dette blir mellom oss?

Han la en forsiktig hånd på kneet hennes. Den var like varm som den var stor.

– Mora mi hadde panikkangst. Jeg vokste opp med det. Og tru meg, jeg kan holde på hemmeligheter. Bruberg stjal hundre tusen i kontanter fra bevisrommet en gang, og det har jeg aldri sagt til noen.

Han blunket smilende, og klappet lett på kneet hennes da han så at hun tok humoren med et påtatt smil i retur.

– Du? Jeg vil virkelig ikke at noen skal få vite det, sa hun lavt.

– Ikke en sjel, sa Jens alvorlig idet han dro på håndbrekket og kalte inn på politiradioen.

Alfa-laget på andre siden av boligfeltet svarte at de trakk seg tilbake og ønsket god vakt. Line hadde lyst til å legge en hånd på skulderen til Jens, si noe om hvor takknemlig hun følte seg, men bestemte seg for at det kunne vente til skiftet var over. Jens skrudde på videokameraet og fant frem nattkikkertene. De satt i stillhet en liten stund mens de studerte omgivelsene.

– Tror du han har gjort det? sa Line.

– Hvem andre? Når kona di forsvinner sånn, og du ikke har noe godt alibi engang? Setter en kald kasse øl på at det er ham.

– Men tror du vi noen gang kommer til å finne et lik?

Jens sugde luft mellom tennene samtidig som han senket kikkerten ned fra øynene. Den forsvunne rikmannsfruen hadde fått kilometervis med spalteplass i media, og hylekoret var bredt enige om at politiet ikke hadde snøring. Ikke noe lik, ingenting konkret, kun haugevis av teorier.

– Sannelig om jeg vet, Line. Sannelig om jeg vet. Men det er jo derfor vi er her. Kanskje det skjer i kveld? Hadde ikke det vært noe? Plutselig kommer han ut med noe svært og tungt over skulderen, pakket i svart plast? Åh, dæven, det hadde vært noe …

Jens gliste så bredt at snusklatten måtte dyttes på plass igjen med pekefingeren.

– Håp i hengende snøre, mumlet Line, vel vitende om at huset de overvåket, var ransaket fra kjeller til loft tre ganger, før hun la fra seg kikkerten og sjekket at kameraet filmet fra riktig vinkel.

– Åh, kjenn så gode seter det er i denne kjerra, sa Jens og lente seg bakover med et tilfreds grynt. – Jeg har med varm kaffe på termos, og kjerringa stekte vafler i dag, guttungen slukte alle bortsett fra to, så de er til deg og meg. Tenk, her får vi betalt for å sitte og kose oss, Line. Ikke verst, eller hva?

– Kaller du virkelig kona di kjerring?

– Selvsagt, smilte Jens og foldet hendene bak nakken. – Det betyr jo bare at man omtaler noen man har kjær, ikke sant? Kjær-ing.

– La meg gjette, hun falt for deg på grunn av de kjappe replikkene dine.

– Nå er du god, Line. Nå er du jævlig god, humret han.

Øynene hennes var i ferd med å venne seg til det stummende mørket. Omrisset av buskene utenfor kom så smått til syne, og langt unna, mot horisonten, glødet det svakt fra byens lys i øst. Jens klappet seg brått på jakken, som om han kom på noe, sjekket lommene flere ganger og stanset brått i bevegelsene.

– Hva er det? spurte Line engstelig.

– Nei, ikke noe. Jeg trodde jeg hadde glemt tyggepinnen min.

– Tyggepinne …?

– Jeg sover med snorkeskinner, kjerringa trua med å gå fra meg, sant. Jeg hørtes visst ut som en sånn maskin som harver opp asfalt. Og for at tenna mine ikke skal bli helt skeive, fikk jeg en sånn pinne i spesialgummi av tannlegen som jeg skal tygge på hver dag for å justere bittet.

– Du kan vel tygge på den når du kommer hjem?

– Ja, det var ikke poenget, da. Jeg har alltid hatt den med meg på spaning, skjønner du. Det er som en harefot eller lykketiøring. Du trur sikkert ikke på sånt, men den er alltid med. Blir så rolig og fin av den. Husker du den skyteepisoden på Grorud for en fem–seks år siden?

Line nikket, Jens hadde fortalt historien før. – Skal love deg det hadde endt annerledes om ikke den var på innerlomma.

– Men nå har du glemt den for første gang?

– Nei da, forsikret han. – Den ligger trygt og fint her den skal.

Han smilte og klappet seg på brystlommen. Dro en hånd gjennom skjegget. Men hun kunne se at han løy.

– Så bra, da.

Hun kremtet, kjente den sure smaken av magesyre bakerst i ganen til tross for tyggegummien.

– En er mørkredd, og en er overtroisk. Fy faen, vi er to fine snutjævler her vi sitter, eller hva?

Han lo en rullende latter av den smittsomme typen. Jo, hun var virkelig glad for at Jens var den nye spaningspartneren.

Det glimtet fra et stjerneskudd langt der ute i mørket. En liten hvit prikk som reptilhjernen så vidt registrerte. En påbegynt tanke et tusendels sekund, om å ønske seg noe.

Så eksploderte det.


KAPITTEL 2

Frans Nansen nappet ut de resterende lysene fra det som var igjen av bursdagskaken til Elena. Seks lys med svarte veker. Synet av de brennende lysene hadde vært nok til å fremprovosere et ubehag som minnet om ulykken. Brannen som fratok ham det eneste mennesket han noensinne hadde elsket like mye som datteren. Bursdager var unntaket fra den urokkelige regelen om at levende ild var totalforbudt i leiligheten.

Han sjekket med fingertuppene at det ikke fantes spor av varme i vekene før han kastet lysstumpene i søppelet under vasken. Fra barnerommet kom det små gledeshyl og latter. Han tok seg i å tenke at det burde gjort ham glad, å vite at datteren var lykkelig, hadde venner, men i stedet pirket det i savnet, den hule og beksvarte erkjennelsen av at det manglet noen i leiligheten.

Han hadde lest dyster amerikansk statistikk om kriminelle som hadde vokst opp uten en far. Åtti prosent i deler av den fattige befolkningen som vokste opp med «singel mor», hadde endt som rusmisbrukere, hjemløse eller kriminelle. Statistikken sa ingenting om hvordan det gikk med barn som vokste opp med bare en far, og selv om Elena vokste opp i velferdsstaten Norge, så fryktet han konstant det verste.

Frans presset sammen pappen som hadde inneholdt bursdagskaken, så kraftig at den til slutt ikke var større enn en tennisball, og slengte den også i søppelet før han gikk inn på treningsrommet i enden av stuen. Han merket ikke at telefonen begynte å vibrere på kjøkkenbenken bak ham. I stedet rettet han fokuset mot alle bildene som var tatt ned fra veggen og stilt opp med ryggen frem. Han kunne se alle motivene for seg ut fra rammenes ulike fasonger og farger.

Han løftet frem fotografiet av Katerina.

– Seks år gammel i dag, har begynt i førsteklasse. Hun ligner mer og mer på deg, sa han og svelget så det kom en ufrivillig lyd fra strupen.

Han dro en finger over glasset, strøk over fjeset til sin avdøde kone og kjente øynene ble fuktige da han hvisket navnet hennes.

– Jeg tror jeg er i ferd med å bli gal, hvisket han.

Det har du alltid vært, kjære Frans.

Han hørte stemmen hennes like klart som om hun beveget leppene på bildet, som i en videosamtale på en smarttelefon. Det hendte at han mot sin vilje ble utsatt for slike.

– Men vi har aldri snakket sammen før. Det er bare fantasien min som spiller meg et forjævlig puss.

Han satte fra seg bildet og løftet vektstangen mens han stirret på det. – Sulten er tilbake igjen med fornyet styrke. Slankekuren gikk til helvete etter oppdraget mitt i Russland. Den river og sliter i meg verre enn noensinne.

Du burde gå til en psykolog, Frans. Får dere ikke tilbud om det i jobben?

– Jeg forsøkte. En hjelpeløs pudding som serverte platte selvfølgeligheter og lirte av seg floskler som «tiden leger alle sår». Jeg hadde lyst til å knuse skrivebordspulten hans hver gang jeg var der. Det holdt med de tre obligatoriske besøkene.

Du er en fullblods kriger, Frans. Det var derfor jeg falt for deg. Får du ikke en verdig motstander du kan kjempe mot som soldat, tar du til takke med forbryterne, morderne.

– Du er død, Katerina. Hjernen min råtner for hver dag som går, jeg forpester den med sukker og fett. Hvis ikke det dukker opp noe nytt snart, må jeg gjøre alvor av planene om å flytte fra dette mørke, kalde landet en gang for alle. Gi Elena en sjanse til å bli lykkelig et annet sted.

Frans løftet til det verket av melkesyre i begge bicepsene. Det klirret tungt i metallet da han plasserte den enorme stangen med vekter tilbake på plass.

Gi det litt tid, Frans. Det er på vei. Brikker som faller. Og husk: Du etterforsket aldri min sak personlig. Lot sorgen din ta til takke med alle de vage svarene som ligger som ulmende kull og gløder i deg. Pust på dem. Se hvordan de lyser i mørket.

– Faen ta deg, hvisket Frans, usikker på hvem han snakket til.

Han rev seg ut av det, kremtet høyt og gned seg hardt i ansiktet, brått skamfull og sint. Kikket seg over skulderen, engstelig for at noen skulle få øye på ham, før han satte bildet forsiktig fra seg. – Ta deg sammen, kommanderte han seg selv og tok noen dype åndedrag.

Før han var tilbake på kjøkkenet, kom Elena ut fra rommet sitt. Hun rettet veslevoksent på det halvlange, mørke håret. Hun hadde gjester, og det gjorde noe med henne. Som om hun var bevisst ansvaret og makten hun nå besatt.

– Pappa, vi er tomme for brus. Har vi mer?

– Så klart. Hva vil dere ha? Solo, Pepsi eller Sprite?

Elena funderte som om det var en stor og viktig beslutning, og satte hendene i siden på den rosa pysjamasen med enhjørninger mens hun lot blikket vandre mot taket.

– Solo.

– Skal bli, sa Frans og gikk mot kjøleskapet da han registrerte at telefonen ringte.

Han lot den vibrere mens han løftet ut en halvannenliter fra øverste hylle i det ellers slunkne kjøleskapet som omhyllet ham i et kunstig, hvitt lys noen sekunder.

– Er det sant at jenter putter batonger opp i tissen når man blir eldre?

Frans stanset brått i overrekkelsen av flasken.

– Hva … hvor har du hørt det?

– Isabella sa det, at det kommer blod, så må du stoppe det med batonger, storesøsteren hennes gjør det hele tiden.

– Åh, sa Frans, en smule lettet, men likevel uendelig ukomfortabel: – Tamponger, heter det. Her.

Elena tok imot flasken og holdt den mellom begge hendene. En gang hadde hun vært så liten at hun fikk plass i den ene hånden hans, nå stod hun her og var en påminnelse om at hun en dag skulle bli tenåring, full av spørsmål han ikke hadde svar på.

– Tamponger var det, ja. Er det sant?

– Ja. Men det er lenge til, det skal du ikke bekymre deg for.

– Æsj! sa hun og laget en grimase, før hun sprang tilbake til rommet.

Det tok ikke lang tid før det kom nye små hyl som skar gjennom den lukkede døren, etterfulgt av latter. Telefonen begynte å vibrere igjen. Frans sjekket klokken på veggen, kanskje en overbeskyttende mor som lurte på om datteren hadde det bra. Han hadde ingen lagrede navn på telefonen, men takket være sin uvanlige hukommelse kjente han umiddelbart igjen nummeret på skjermen og fikk et helt annet stikk av uro.

– Hei, Frans, sa Maiken Dahl, lederen for drapsavsnittet. – Beklager at jeg forstyrrer når du har fri, men det har skjedd noe alvorlig. Noe … grusomt.

– Jaha?

– Jens Block er skutt og drept i bilen under overvåkningen i kveld.

Uroen slo umiddelbart over til et isende ubehag som fikk pulsen til å prikke helt ut i huden. Kun lang erfaring og opptrent selvkontroll fikk ham til å høres helt rolig ut:

– Drept?

– Ja. Vi har akkurat ankommet spaningspunktet. Jeg vet du egentlig er opptatt med Elenas pysjamasparty, men har du anledning til å …

– Jeg kommer med en gang, sa Frans og la på.

Han hastet ut i gangen og ringte på hos naboen. Kjetil Krasnoff, presten som tjente i den russisk-ortodokse kirken i Oslo, hadde fått av seg kjortelen og åpnet døren iført sivile klær med en kaffekopp i hånden. Men selv i V-genser og laksefarget skjorte var det noe ved hele hans vesen som for Frans skrek liturgi, gudsfrykt og faderlig ro.

– Hei, Frans, lenge siden! Alt vel?

– Kjetil, jeg trenger en kjempetjeneste.

– Har det skjedd noe?

– Ja. Jeg må dra umiddelbart. Elena har pysjamasfest med venninnene sine inne hos oss. Kunne du sett etter dem i et par timer? Mødrene kommer og henter før midnatt, alle navn og telefonnumre står på et ark som ligger på stuebordet. Jeg hadde ikke spurt hvis ikke det var fryktelig viktig.

Kjetil rettet på brillene og nikket alvorlig.

– Så klart, jeg når deg på telefonen dersom det skulle være noe?

– Ja. Du har jo nummeret mitt. Tusen takk.

Frans sprang inn igjen, hektet ned jakken fra knaggen innenfor døren, han visste bilnøklene lå i den ene lommen.

– Lykke til, vær forsiktig, rakk Kjetil å hilse til avskjed mens han veivet med den rykende kaffekoppen, som om den var et katolsk røkelseskar, mens Frans fløy ned trappen i store byks.

– Jeg skylder deg en kasse med bøker, ropte han.

– Åh, det er ikke nødvendig, svarte Kjetil, men innen han hadde fullført setningen, slamret det fra ytterdøren i nederste etasje.


KAPITTEL 3

Frans giret om i Majorstukrysset, vrengte over mot vest på rødt lys og bannet over at han ikke hadde sirener. Han sneiet en drosje med noen centimeters klaring. Dekkene skled på de våte og blanke trikkeskinnene så bilen gjorde et sidelengs rykk før den rettet seg opp igjen.

Skutt og drept. Tankene begynte å fyre av. Han klemte begge hendene rundt rattet og tutet hardt da han passerte en varebil på vei oppover mot Vinderen. Omgivelsene endret seg og ble til mørklagte eneboliger.

Han hadde kjørt denne samme strekningen i to uker, kunne den i blinde. Hundre meter fra åstedet møtte han de første politibilene. Trekronene i horisonten ble svakt opplyst av illevarslende blålys et sted lenger unna.

– Nansen, sa Frans og vippet frem ID-kortet sitt fra halsstrengen.

En yngre fyr i politiuniform nikket ærbødig og vinket ham videre. Frans studerte de siste meterne langs veien, forsøkte å suge inn hvert eneste sanseinntrykk, men det eneste han merket seg, var mørket, hvor annerledes det fikk alt til å virke selv om han hadde vært her hver eneste kveld de siste par ukene. Hvorfor var alt så mørkt?

Han talte seks parkerte politibiler langs veien, og kjørte inn i en ledig luke langs en hekk, nappet til seg jakken fra passasjersetet og skrudde av motoren. To betjenter med hver sin schæferhund passerte ham hurtig, tok til høyre og forsvant i natten.

Det luktet skarpt av diesel og metall, og Frans kjente musklene mellom skulderbladene stramme seg ufrivillig da han så den sivile politibilen bakfra. Jens Block hadde kjørt den, akkurat som han selv, sammen med Line Kvamme, akkurat som han selv, og hadde parkert akkurat der han hadde parkert hver eneste kveld.

Den lett gjenkjennelige silhuetten til lederen av drapsavsnittet, politiinspektør Maiken Dahl, hadde fått en knekk, og minnet om en mørbanket bokser i skinnet fra de provisoriske lyskasterne. Hun kikket mot Frans med observante, stålblå øyne.

– Takk for at du kunne komme så raskt, Frans.

– Skulle bare mangle, sjef. Dette er forferdelig, utenkelig. Altså …

De ble stående og se på hverandre i noen sekunder med det samme fortvilte, oppbrakte blikket, før han la til: – Hvordan er det med Line? Hun … likte ikke å sitte her i mørket.

Politiinspektøren myste i det skarpe lyset. For første gang i løpet av alle de årene han hadde kjent henne, så Maiken eldre ut enn hun var. Sliten og plaget, tenkte Frans.

– Hun lever. Hun er lettere skadet, kutt i ansiktet, sprengt trommehinne … og er naturlig nok i sjokk. Hun behandles på sykehuset. Dette …

Maiken blåste opp kinnene, lukket øynene og gned seg i ansiktet mens hun slapp ut luften mellom sammenpressede lepper, sakte. Frans la en hånd på skulderen hennes, og trodde han fikk et glimt av noe sårbart bak den profesjonelle fasaden.

– Hvordan skjedde det?

– Fra avstand, med stort kaliber. Det er helt grusomt. Håper ikke du nettopp har spist. Jeg …

En kvinnelig politiførstebetjent hilste høflig og ga en kort og lavmælt beskjed til Maiken, som nikket.

– Du får ansvaret her, Frans. Jeg må ned til politistasjonen for å håndtere media. Dette kommer til å skape mange ubehagelige overskrifter.

Frans rakk ikke å protestere før hun hastet av gårde. Bilen Jens og Line hadde sittet i, stod med fronten mot øst, akkurat slik han selv hadde sittet kveld etter kveld, altså hadde skuddet kommet derfra. Fra avstand.

Enda en kjent skikkelse nærmet seg. Et ansikt med en diger bekymringsrynke mellom gråhvite og bustete øyenbryn steg inn i lyskasternes arena, båret frem av en krokete, eldet kropp.

– Hørte du er sjefen her nå, Nansen, sa han skeptisk.

Politibetjent 3 Georg Bruberg virket tappet for blod og energi. Han var den eldste i teamet, en gråhåret, selverklært akterutseilt politimann som surfet på erfaring som var i ferd med å bli utdatert.

– Har du noe drikkevann? spurte Frans.

– Nei? Hvordan det?

– Drops, tyggis eller en halspastill?

Frans følte seg desperat, han kikket ned på bakken og vurderte et sekund å stappe et vått løvblad i munnen bare for å kunne tygge på noe. Et absurd innfall som måtte komme av farlig lavt blodsukker.

– Du ser litt blek ut?

– Jeg kunne si det samme om deg, Bruberg.

– Ja, dette er faen ikke greit. En av våre egne, for helvete. Jens var en dønn ålreit fyr.

Var. Han tenkte på Elena, at Jens også hadde barn, en ung sønn. Fy faen! Med et nikk mot bilen gikk Frans nærmere, med Bruberg hakk i hæl.

Frontruten kom til syne: Det så ut som om noen hadde boret et hull til isfiske like ovenfor rattet. Glasset var upåvirket utenfor det gapende, hvitarrede hullet som varslet at noe uhyrlig ville vente på innsiden. Frans stålsatte seg og åpnet bildøren på førersiden uten å bekymre seg for fingeravtrykk. Den som hadde gjort dette, hadde aldri behøvd å være i nærheten av bilen.

En umiskjennelig lukt slo mot ham og vekket straks ubehagelige minner – fra Afrika, Afghanistan, Russland. Jens Blocks hode manglet. Det hadde tapetsert innsiden av bilen bak førersetet, som om noen hadde brukt en høytrykksspyler koblet til en tank med blod og menneskelig masse. Mellom skuldrene på levningene stakk et knippe nakkevirvler frem, som en tykk, hvit plantestilk som manglet blomst.

– Uæh, kom det fra Bruberg, som brakk seg.

– Hvilket kaliber tror du det er? spurte Frans mens han forsøkte å samle sine egne umiddelbare tanker.

– Aner ikke, ser jo faen meg ut som en granat har gått av der inne.

– Nettopp. Hvis dette er 12,7 millimeter, er det benyttet spesialammunisjon. Ikke panserbrytende, da hadde det ikke vært noen frontrute igjen, men likevel … Har det kommet noen fra ballistikk-teamet ennå?

Som på kommando ble de blendet av et digert, svart kjøretøy som nærmet seg i stor hastighet. Det skrenset da det stanset like ved. Ut kom en mann og en kvinne i hvite, heldekkende drakter.

– Spesialetterforsker Landrø, Kripos, sa kvinnen, og Frans tok den utstrakte hånden hennes. Hun var ung, bestemt, rett på sak, med et blikk som tilsa at hun ikke hadde kommet for å pjatte med «de lokale». – Vi tar over her.

– Nei, ikke faen, det er Oslo politidistrikt som har kommandoen, dette er en av våre egne! protesterte Bruberg.

– Det får du nesten ta opp med politidirektøren, sa Landrø og ga signal til kollegaen, som åpnet sidedøren for å lempe ut utstyr.

Den evinnelige maktkampen mellom Norges største politidistrikt og det nasjonale kompetansesenteret for Politiet hadde Frans sett seg lei på allerede da han jobbet med sin første store drapssak for mange år siden.

– Slapp av, sa Frans til Bruberg og la en beroligende hånd på skulderen hans: – Vi trenger all den hjelp vi kan få.

Så snudde han seg mot spesialetterforsker Landrø: – Jeg vil anbefale å sette opp telt nå med en gang, det er meldt regn.

Hun nikket på en måte som tilsa at det var de selvsagt allerede klar over.

– Har en av dere en flaske vann til overs?

Begge ristet på hodet. Frans vurderte å spørre om en sjokolade eller lignende, men droppet det og pekte mot øst. – Kom igjen, Bruberg, skuddet kom derfra.

Den eldre kollegaen nølte trassig, fortsatt tydelig indignert over at noen valset inn på «hans» åsted, så Frans tok ham i armen, så kontant at den eldre kollegaen nesten lettet fra bakken.

– Ja, ja, stønnet den dystre politimannen, til Frans slapp taket etter to bestemte skritt.

De gikk flere hundre meter, hvor Frans ga korte kommandoer til politifolkene de møtte langs veien. Han laget et kart i hodet, plasserte det i et rutenett og sørget for at alle firkantene ble mentalt skravert.

Over hele åsen gikk det små stikkveier, blindveier og stier, som en labyrint. Fluktmuligheter i alle fire himmelretninger. Selv ville han stukket inn i Nordmarka og fulgt en av de mange stiene ned til en T-banestasjon, hvor han kunne forsvunnet i folkemengden.

Da de var kommet til enden av veien, delte den seg i et Y-kryss der det stod en politibil. De haiket med ballistikk-teamet som også hadde ankommet, opp bakkene til toppen av åssiden. De parkerte langs en rekke av mindre, moderne eneboliger. Frans ba om at det ble sendt opp mer mannskap.

– Ser du åstedet? spurte Frans og rakte Bruberg en av de to nattkikkertene han hadde funnet i baksetet.

De gikk mot vest, ut til en klaring, stanset og stirret inn i et syntetisk, grønt landskap gjennom linsene.

– Der, sa Bruberg.

Frans nikket. Han hadde allerede lokalisert de to skikkelsene fra Kripos som hadde fått opp skjelettet til teltet, og som nå stod med en stor hvit teltduk mellom seg, i ferd med å drapere den over metallstengene rundt bilen Jens Block var blitt skutt i.

– Et helvetes skudd, sa Frans mens han leste av avstandsmåleren i kikkerten: – Over tusen meter.

– Har aldri interessert meg så veldig for ballistikk, sa Bruberg, som hadde begynt å skjelve av kulden. – Jeg hater skytevåpen. Ironisk, med tanke på yrkesvalget mitt, eller hva?

– Alt over seks hundre meter er et eget fagfelt. Da begynner jordens rotasjon, vind og lufttrykk å spille en like stor rolle som skytterens hjerteslag og pust.

– Enten så treffer man, eller så bommer man, sa Bruberg og avslørte nok en gang hvorfor han var en utdøende rase, og tilhørte avgangsklassen på Grønland politistasjon.

Frans ga opp undervisningspotensialet uten å gjøre noe nummer av det. Han hadde tross alt en viss empati for kollegaen, de var begge en type einstøinger nede på stasjonen. Men de ytterst få gangene han hadde endt opp ved samme lunsjbord som Bruberg, hadde småpraten alltid satt kurs for ting som ikke angikk Frans: pensjon, skilsmissen, diverse helseplager som eksem, og utakknemligheten fra samfunnet etter en lang avtjent politikarriere som kun politibetjent 3, som nå nærmet seg slutten.

– Kom, knipset Frans. – La oss se om vi har flaks og finner noe.

Det hadde allerede kommet flere politifolk, og omsider kom også taktisk avdeling, som hadde rukket å koordinere med Kripos fra åstedet. Frans fikk utlevert et skravert kart med mindre nummererte områder på rundt fem hundre kvadratmeter som kunne delegeres til hver enkelt betjent. Endelig noen som har tenkt.

– Iverksett, sa Frans etter at alle numrene var delt ut, og en travel masse av politifolk spredte seg ut over i boligområdet.

Selv hadde han valgt ut en hage på pynten av åssiden som var bygget ut i terrenget med betong og gjerde av glass. Et overdådig svømmebasseng som var tildekket for vinterhalvåret, lå i enden av terrassen. Av olympisk størrelse, fastslo Frans mens lyset fra lommelykten danset langs det lyseblå plastdekket.

Han gikk og lyste langs glassgjerdet, men stanset midt på den store plenen for å ta en ny titt i nattkikkerten, ned mot det hvite teltet. Et helvetes skudd. Et vell av nye, ubehagelige tanker begynte å snurre.

Uten forvarsel ble alt hvitt i nattkikkerten, og han ble blendet av lyset fra eiendommens mange utelys som slo seg på. En alarm ulet fra en eller annen skjult høyttaler. Strømmen var altså tilbake.

– Hvem der? Dette er privat eiendom, jeg ringer politiet!

En middelaldrende, skjortekledd mann i hvite skinntøfler hyttet truende med en bassenghåv borte ved terrassen i polert marmor.

– Politiet er her, sa Frans og holdt frem ID-kortet sitt. – Det pågår etterforskning i området, det kommer nok straks noen på døren din for å stille deg spørsmål.

Mannen med håven ble straks betuttet, overmotet ble forvandlet til rådvillhet, men til slutt tuslet han inn for å skru av alarmen. Ikke lenge etter ropte noen et stykke unna.

«Funn!» ble gjentatt da Frans nærmet seg et hus lenger bort i gaten. Han møtte leder av taktisk avdeling på veien, og han ble nødt til å beordre andre nysgjerrige betjenter tilbake til hvert deres definerte område for å fortsette søkene.

Huset lå lenger mot nord, og så tomt ut. Nå som strømmen var tilbake, forandret området seg. Det virket som om nabolaget hadde en intern konkurranse om hvem som hadde mest belysning og de flotteste prydbuskene.

– Ingen hjemme, bekreftet en mann fra hundepatruljen som ventet foran inngangsdøren med en lydig schæfer i bånd, hunden satt og pustet ivrig med tungen dirrende ut av en gapende kjeft.

Frans gikk rundt huset, og lyste mot mørke områder.

– Sperr av alt rundt eiendommen. Ingen flere beveger seg inn hit før taktisk har gjennomført samtlige undersøkelser.

En stor hage mellom digre furutrær åpenbarte seg. Fra terrassen sendte en enslig utelykt et grelt lys ut over overgrodd gress. Lenger fremme på en platting med to hagestoler stod en politibetjent med enda en schæfer og hilste pliktskyldigst, som om han antok at han var vanskelig å få øye på.

– Er det der dine fotspor? pekte Frans.

– Det stemmer, jeg stoppet straks jeg fikk øye på det Ponzo markerte mot.

Han klappet schæferen bak øret og ga hunden litt ekstra ros, før han ga den en ihjeltygget tennisball den grådig glefset tak i.

– Ta bilder før det begynner å regne, sa Frans til lederen for taktisk, som henvendte seg til en kollega bak seg som allerede hadde kameraet klart.

Kamerablitzen bombet omgivelsene i blaff av hvitt mens fotografen gikk rundt og tok flere titalls bilder. I skråningen nedenfor kunne Frans se lysstråler fra hodelyktene til flere betjenter som finsøkte området.

Der, i et av blitzblaffene, så han den. En tom patronhylse. Frans trakk på seg plasthansker og gikk bort til enden av plattingen.

– Dette er en slags sopp eller tynn mose, konstaterte han da han dro fingeren mot det grønnhvite belegget på treverket. – Var det andre spor i hagen her? spurte han og kikket på sine egne tydelige spor i det rundt ti centimeter høye og sleipe gresset.

– Jeg kunne ikke se noen, sa hundeføreren.

– Protokollfør at politioverbetjent Nansen, skostørrelse førtifem, type Alfa, går bort til objektet.

Både hundeføreren og lederen for taktisk noterte, på hver sin smarttelefon. Det ble også gjort lydopptak, og en nyankommet betjent fra taktisk filmet seansen.

Frans gikk i en rett linje fra midten av plattingen, bort til patronhylsen. Han løftet den forsiktig og luktet på den.

– Nylig avfyrt, maks to timer siden.

– Hvordan vet du det? spurte hundeføreren nysgjerrig.

– Erfaring. Kaliber 12,7 millimeter. Antakelig norsk hylse, fra Kongsberg, men den er ustemplet.

Han reiste seg sakte, magen murret av bevegelsen. Så fikk han øye på noe som først så ut som en dyrelort. – Nytt objekt funnet, sa han da han tok et langt skritt nærmere og fikk se noe av fargen på det. Han tok frem rullen av bevisposer fra jakkelommen og plasserte forsiktig hylsen i posen før han ga den til taktisk leder.

Med to fingre plukket han ytterst forsiktig opp det som viste seg å være en påbegynt, tynn sigar. Magebeltet skinte i gull og rødt med teksten «Padrón – Nicaragua Maduro, Hecho a mano». Frans ble brått ukomfortabel. Bekreftelsen. Han kremtet.

– Nansen beveger seg ut av funnstedet.

Med velvalgte skritt tråkket han så nøyaktig han klarte i fotsporene han hadde laget på vei inn over plattingen. Han steg ut i gresset og rakte bevisposen frem med utstrakt arm.

– Han rakk vel ikke å røyke ferdig, sa lederen av taktisk som tok imot den gjennomsiktige posen og studerte innholdet. – Eller tok seg ikke tid.

– Jeg kunne ikke se noe aske ut over der hvor den var kastet, sa Frans. – Hvordan kom noen seg ut dit uten å lage spor?

– Hva har dere funnet? spurte en nylig ankommet Bruberg, som så ut som et guttebarn som hadde mistet foreldrene sine i en stor folkemengde og forsøkte skjule alle de vanskelige følelsene som boblet på innsiden.

– En patronhylse, en halvrøkt sigar og match med vinkel og luftlinje til prosjektilet, forklarte taktisk leder. – Men ingen fotspor. Vi er bare så vidt i gang med undersøkelsene. Det er best at dere lar teknikerne jobbe i fred og forlater funnstedet.

– Vi må ikke glemme at dette var en av oss, sa Bruberg med skjelvende underleppe. – Noen har drept en politimann, Jens Block, med overlegg.

Frans kjente de første regndråpene mot jakken og bestemte seg for å stikke hull på verkebyllen:

– Nei, Bruberg. Jens var bare på feil sted til feil tid. Skuddet var ment for meg.

